KIRJALLINEN KYSYMYS E-3275/01 esittäjä(t): Michl Ebner (PPE-DE) komissiolle. Käytetyn auton osto yhteisössä — verotuskohtelu.



Virallinen lehti nro 172 E , 18/07/2002 s. 0031 - 0032



KIRJALLINEN KYSYMYS E-3275/01 esittäjä(t): Michl Ebner (PPE-DE) komissiolle (26. marraskuuta 2001) Aihe: Käytetyn auton osto yhteisössä verotuskohtelu Kirjallisen kysymyksen P-0964/01(1) ja komissaari Bolkesteinin siihen antaman vastauksen perusteella on todettava, että Italian valtionvarain- ja liikenneministeriön toimivaltaiset yksiköt eivät ole reagoineet asiaan, vaikka merkittävät italialaiset tiedotusvälineet, esimerkiksi Il Sole 24 Ore, ovat kertoneet siitä useasti. Talousministeriö ei ole vieläkään ottanut asiaan selkeää ja lopullista kantaa. Niinpä suuria määriä käytettyjä ajoneuvoja tuodaan edelleen maahan arvonlisäveroa maksamatta. Onko komissio tietoinen asiasta? Jos on, mitä se aikoo tehdä? (1) EYVL C 318 E, 13.11.2001, s. 164. Frederik Bolkesteinin komission puolesta antama vastaus (22. tammikuuta 2002) Vastauksessaan arvoisan parlamentin jäsenen esittämään kirjalliseen kysymykseen P-0964/01(1) komissio selvitti pääpiirteissään käytettyihin autoihin sovellettavat ALV-säännökset. Koska kyseiset säännökset on saatettu osaksi kansallista oikeusjärjestystä vuonna 1995, komissio ei pidä epätavallisena sitä, että sen vastaukseen reagointi oli rajallista. Arvonlisäveron maksamista koskeva valvonta on jäsenvaltioiden vastuulla. Komissio oli kuitenkin tietoinen käytettyjä autoja koskevien kauppojen valvontaan liittyvistä erityisistä ongelmista. Tähän liittyen järjestettiin vuonna 1999 FISCALIS-ohjelman(2) puitteissa seminaari kyseisten ongelmien yksityiskohtaiseksi käsittelemiseksi. Yksi seminaarissa tehdyistä päätelmistä oli se, että ALV-valvontaviranomaiset olivat havainneet, että oli vaikea määrittää, oliko yhteisön sisäiset käytettyjen autojen hankinnat tehty voittomarginaaliverotusjärjestelmää vai tavanomaisia ALV-säännöksiä soveltaen. Tästä syystä komissio ehdotti laskutusta arvonlisäverotuksessa koskevien vaatimusten yksinkertaistamiseksi, ajanmukaistamiseksi ja yhdenmukaistamiseksi tekemässään ehdotuksessa(3), että yksi pakollisista laskuissa ilmoitettavista tiedoista olisi viittaus jäsenvaltioiden liikevaihtoverolainsäädännön yhdenmukaistamisesta, yhteisestä arvonlisäverojärjestelmästä ja yhdenmukaisesta määräytymisperusteesta 17 päivänä toukokuuta 1977 annetun kuudennen neuvoston direktiivin 77/388/ETY(4) 26 a artiklaan silloin, kun voittomarginaaliverotusjärjestelmää sovelletaan. Neuvosto pysyi komission kannassa, ja näin ollen 1 päivästä tammikuuta 2004 verovelvollisten on niissä tapauksissa, joissa voittomarginaaliverotusjärjestelmää sovelletaan, viitattava 26 a artiklaan, vastaaviin kansallisiin säännöksiin tai muuhun tietoon, josta käy ilmi, että voittomarginaaliverotusjärjestelmää on sovellettu. (1) EYVL C 318 E, 13.11.2001. (2) Euroopan parlamentin ja neuvoston päätös N:o 888/98/EY, tehty 30 päivänä maaliskuuta 1998, sisämarkkinoiden välillisen verotuksen järjestelmiä vahvistavan yhteisön toimintaohjelman (FISCALIS-ohjelma) hyväksymisestä. EYVL L 126, 28.4.1998. (3) EYVL C 96 E, 27.3.2001. (4) EYVL L 145, 13.6.1977, direktiivi sellaisena kuin se on viimeksi muutettuna 19 päivänä tammikuuta 2001 annetulla neuvoston direktiivillä 2001/44/EY (EYVL L 22, 24.1.2001).